Am Morgä het s`Wätter gar nüm so übel usgseh… troche und nid all zu unfründlich, aber leider ebe  immerno alles nass vom Mittwuch, und uf "mim" Bärg (däm woni drüber ha welle) isch natürlich genau no sonä blödi dicki wissi Wulche ghangä. Mit Näbel isch mr denn s`Risiko doch z`gross gsi, dass i mi dört obe denn verirr, drum hani mi entschiede dr Wäg durs Tal z`neh, wo länger isch, und i kei Charte gha ha, aber wo uf jede Fall au hät sötte passe. Schliesslich hei mr au scho 40km Etappe gmacht, und s`wär jo dr letschti Tag gsi. Will ich nur ä Kaffi zum Zmorgä ha welle, het mr d`Barbara Dürr no es  "Mittags-Pick-Nick" gmacht, so richtig mit Sandwich, Rüebli, Tomate und Öpfel! So toll! Allerdings hani no fascht Müeh gha, die Sache alli ufem Ross z`verstaue, vorallem mit dr Tomate isch`s no so schwierig gsi ;o)  Obwohl ich eigentlich gar nid ha möge ufstoh, simmer doch no vor dä 8i vom Hof wäg gloffä. I ha scho chli früe welle go, damit mr nid z`spot z`Walenstadt achöme, i ha jo no müese hei fahre. Mir hei is ä Wäg an Rhydamm gsuecht, und bis Buchs denn au gfundä, und si denn zügig vorwärts gritte, au mit es  paar chline Galopps uf däm tolle Sandwäg. Scho glii simmer ind Nöchi vo Sargans cho, und hei dört eigentlich welle Pause mache, aber dr Isard het ahnschinend kei Hunger gha, oder eifach wiedermol kei Ziit zum frässe: Es Muul voll Gras abrisse und denn 20m wiiter laufe, zum negschte Muul voll! Goht jo gar nid!!! Es wär dr perfekti Platz gsi, gnueg Gras, usser em Wäg kei Möglichkeit zum drvo laufe, und nüt wo eim ablänkt. Aber ebe. Denn halt nid! Mir hei denn ufe Damm ufe gwächslet, damit mr d`Abzwiigig nid  verpasse, und hei dr Rhy denn bi Sargans verloh. Er het sich zum Abschied nomol vo sinere schönschte Siite zeigt, bi strahlendem Sunneschiin, so dass i gärn no es Stück wiiter entlang gritte wär…  Dur Sargans isch rächt müehsam gsi: Mini Jungs si müed gsi, mir hei zmitzt durs Züg müese, und i bi jo uf d`Wanderwägwiiser aagwiesä gsi. Woni anä Coop anegloffä bi, mit mä super Parkplatz (Mätteli mit Bäum zum s`Ross und dr Hund abinde), hani dänkt i chauf em Isard es Kilo Haferflöckli zur Motivation, aber  dä blöd Provinz-Ladä het natürlich übere Mittag zue gha! Die negschtä einehalb Stund bini denn gloffä, und mir hei eus unterwägs no es Sandwich teilt (dr Ben dr Fleischchees, ich eis Brot und dr Isard s andere). Bis uf Flums isch es ganz e schöne Wäg gsi, dr Seez entlang. Und euses Ziel nüm so wiit gsi isch, hei mr trotz Müedigkeit uf allne Siite grad durezogä. Scho am 4i simmer denn z`Walenstadt acho, und hei vonere Brugg us scho euses Gspann gseh. Ufem Bärg isch immerno ä Wulchä ghangä.  Bim nä  Springbrunne het dr Ben no sini allerletschti Energie usegloh, und dr Isard het denn doch no öbbis trunke, au wenns für ihn nid ganz eifach gsi isch… D`Lüt hei ämel wieder Freud gha an mine zwei Jungs ;o)  Und denn, hei mir eus au scho ufä Heiwäg gmacht, em schöne Walesee entlang… Und i wär am liebschte bi dr negschte Usfahrt wieder use, hät dr Hänger anegstellt und wär wiitergritte…